Diari Oficial de la Generalitat Valenciana


Sumari del DOGV 4585, del 11-09-2003 (2003/9802)

RESOLUCIÓ de 18 de juliol de 2003, de la presidenta de l'Institut Valencià d'Investigacions Agràries, per la qual es convoca una beca de postdoctorat.
------------------------------------------------------------------------------------------------------------------------------------------------------

### Dades del document

Número de DOGV
:   4585

Data del DOGV
:   11-09-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/9802


Data del document
:   18-07-2003

Organisme emissor
:   Institut Valencià d'Investigacions Agraries

Tipus de document
:   Resolució

Descriptors 

:   * ajuda pública
    * assignació per estudis
    * suport econòmic
    * investigació agronòmica

RESOLUCIÓ de 18 de juliol de 2003, de la presidenta de l'Institut Valencià d'Investigacions Agràries, per la qual es convoca una beca de postdoctorat. [2003/M9802]
  
El Consell Rector de l'Institut Valencià d'Investigacions Agràries (IVIA), en virtut de les atribucions que li conferix l'article 6 de la Llei 4/1991, de 13 de març, de creació com a entitat autònoma de la Generalitat Valenciana de l'IVIA, així com l'article 6 del Reglament de l'Institut aprovat pel Decret 233/1991, de 9 de desembre, del Consell de la Generalitat Valenciana, i de conformitat amb els acords del propi Consell Rector de 14 d'abril de 1992 i 4 de novembre de 1994, pels quals es regula l'estada en l'Institut d'estudiants i becaris, en la seua reunió de 20 de desembre de 2002, va aprovar el projecte «Genómica funcional de cítrics: estudi dels factors implicats en creixement i qualitat del fruit».
  
En base al referit acord, resolc:
  
Primer
  
Convocar una beca de postdoctorat en el següent tema:
  
- Genómica funcional de cítrics. Adscrita al projecte «Estudi dels factors implicats en el desenrotllament i qualitat del fruit dels cítrics per mitjà de genómica funcional» WGJ0831-1058-F09-79.
  
Segon
  
La beca serà finançada a càrrec del capítol VI dels pressupostos de l'IVIA.
  
Tercer
  
Les bases de la beca de la present convocatòria són les contingudes en els annexos de la present resolució.
  
Moncada, 18 de juliol de 2003.- La presidenta de l'Institut Valencià d'Investigacions Agràries: Gema Amor Pérez.
  
ANNEX I
  
Normes generals de procediment d'aplicació a tots els annexos de la present resolució.
  
1. Finalitat de la convocatòria
  
L'objecte d'esta convocatòria és regular el procediment de concessió de les beques que s'especifiquen en els annexos corresponents.
  
2. Sol·licituds i documentació
  
Les sol·licituds, dirigides al director de l'IVIA, podran presentar-se en el Registre General de la Conselleria d'Agricultura, Pesca i Alimentació, carrer d'Amadeu de Savoia, número 2 (València), o en el Registre de l'IVIA, a Moncada (València), siti en la carretera Moncada a Náquera, km 4,5, o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú. Les sol·licituds es formalitzaran prenent com a model l'imprés normalitzat que figura com a annex A.
  
Quan la sol·licitud es remeta per correu certificat, haurà de presentar-se en la corresponent oficina de Correus, en sobre obert perquè puga ser estampat el segell de la data en l'imprés de la sol·licitud.
  
En les sol·licituds s'indicarà la beca a la qual es concorre i el tema, i s'adjuntarà la següent documentació:
  
- Fotocòpia compulsada de l'expedient acadèmic, en què figuren les qualificacions obtingudes i les dates d'estes.
  
- Fotocòpia compulsada del títol de doctor/a.
  
- Currículum en què s'acrediten documentalment altres mèrits.
  
- Fotocòpia compulsada del document nacional d'identitat, o del document equivalent en el cas de nacionals de països membres de la Unió Europea.
  
3. Termini de presentació de sol·licituds
  
Les sol·licituds podran presentar-se des de l'endemà de la publicació d'esta resolució en Diari Oficial de la Generalitat Valenciana, fins a les 14.00 hores del dia 20 d'octubre del present any.
  
4. Composició de les comissions avaluadores i sistema de selecció
  
La comissió que ha d'avaluar els mèrits dels aspirants i que elevarà la corresponent proposta a la presidenta de l'Institut, estarà formada pels següents membres:
  
President: el director de l'IVIA
  
Secretari: el secretari de l'IVIA
  
Vocals:
  
- L'investigador responsable de la direcció de la beca o de l'estada de formació
  
- Dos investigadors pertanyents a la plantilla de personal de l'IVIA
  
Els dos investigadors de l'IVIA, que han d'integrar-se en la comissió com a vocals, així com els que hagen de substituir, en cas de necessitat, el president, el secretari o qualsevol dels vocals, seran nomenats pel vicepresident primer de l'IVIA.
  
La comissió es reunirà per a la selecció de candidats, alçarà acta de la reunió i elevarà proposta raonada a la presidenta de l'Institut, en els 30 dies següents a la finalització del termini per a la presentació de sol·licituds.
  
5. Resolució
  
La concessió de les beques, es realitzarà per resolució de la presidenta de l'IVIA. Les resolucions d'adjudicació es publicaran en el Diari Oficial de la Generalitat Valenciana i es consideraran denegades les sol·licituds que no figuren en la relació.
  
6. Obligacions del becari i acceptació de la beca
  
Els becaris estaran subjectes a la normativa per la qual es regula l'estada en l'Institut d'estudiants i becaris establida per acords del Consell Rector de 14 d'abril de 1992 (DOGV núm. 1.816, d'01.07.1992) i 4 de novembre de 1994 (DOGV núm. 2.413, de 23.12.1994).
  
En qualsevol cas l'acceptació de la beca, en les condicions de la convocatòria, suposarà les següents obligacions:
  
a) Incorporar-se a l'Institut i dedicar-se exclusivament i eficaçment al fi de la beca, entenent que si no s'incorpora, en la data que establisca la resolució d'adjudicació de la beca, es podrà considerar que renuncia a la beca.
  
b) Realitzar les funcions que li assigne l'investigador responsable de la direcció de la beca, a fi d'aconseguir l'objectiu d'esta. Estes funcions hauran de realitzar-se durant l'horari de treball de l'IVIA.
  
c) Atindre's a les obligacions generals derivades de la normativa vigent sobre ajudes i subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
d) Guardar confidencialitat suficient sobre qualsevol informació nova derivada dels resultats obtinguts en el desenrotllament de la beca, resultats que en tot cas pertanyen per dret a l'IVIA.
  
e) No publicar cap article, ni remetre cap comunicació a qualsevol entitat o organisme sobre matèries relacionades amb el tema de la beca, sense la prèvia autorització de l'investigador responsable de la direcció d'esta, i en qualsevol cas fent constar expressament el patrocini de l'IVIA.
  
7. Caràcter de les beques
  
Estes beques no establixen cap relació laboral entre les persones beneficiàries i l'IVIA, ni implica per part de l'Institut cap compromís quant a la posterior incorporació de les persones beneficiades a la seua plantilla de personal.
  
8. Incompatibilitat de la beca
  
Atés que l'objectiu de les beques és la formació dels beneficiaris, no podran ser beneficiaris d'estes els que hagen gaudit prèviament d'una altra beca de característiques anàlogues en l'IVIA.
  
El benefici d'estes beques és incompatible amb qualsevol altra retribució o ajuda.
  
ANNEX II
  
Bases de la convocatòria de beques de postdoctorat
  
Primera. Objectiu de les beques
  
L'objectiu de les beques de postdoctorat és el perfeccionament d'investigadors doctors per mitjà de la incorporació del doctor a una unitat d'investigació.
  
Segona. Requisits
  
Per a optar a estes beques serà necessari:
  
- Ser espanyol o tindre la nacionalitat d'un dels estats membres de la Unió Europea.
  
- Estar en possessió del títol de doctor. Els títols obtinguts en l'estranger o en centres espanyols no oficials hauran de ser convalidats i hauran d'acreditar-se dins del termini de presentació de sol·licituds.
  
Tercera. Criteris d'avaluació
  
Cada comissió valorarà, per a la selecció dels candidats, els següents aspectes:
  
- Expedient acadèmic general; atorgant fins a un màxim de 3 punts.
  
- Coneixement d'idiomes relacionats amb la literatura científica del tema objecte de la beca, valorat per certificat acadèmic o per estada en països on la dita llengua siga idioma oficial; atorgant fins a un màxim de 2 punts.
  
- Tesi doctoral, cursos d'especialització i experiència en temes relacionats amb el tema de la beca (es valorarà, específicament, l'experiència prèvia en biologia molecular i genómica de cítrics; atorgant fins a un màxim de 2 punts.
  
- Publicacions científiques, col·laboracions en projectes d'investigació i resultats obtinguts en estos, tot això en matèries relacionades amb el tema de la beca; atorgant fins a un màxim de 2 punts.
  
- Altres mèrits acadèmics, científics o d'investigació; atorgant fins a un màxim d'1 punt.
  
Per a la millor avaluació d'este apartat, així com el de coneixement de l'idioma, la comissió avaluadora podrà convocar aquells candidats que considere oportú per a realitzar una entrevista personal.
  
Quarta. Dotació de les beques
  
La dotació de les beques de postdoctorat serà inicialment de 1.081,82 euros bruts mensuals; les beques inclouran una assegurança combinada d'accidents individuals, intervenció quirúrgica i hospitalització.
  
Cinquena. Duració de les beques
  
Les beques es concediran, inicialment per un any, podent prorrogar-se per un període anual addicional. L'inici de les beques serà en la data que s'indique en la resolució de concessió
  
Sisena. Substitucions
  
Les renúncies o les baixes que es produïsquen entre els becaris de nova concessió dins dels tres primers mesos, comptats des de l'inici de la beca, podran ser cobertes amb l'adjudicació de les vacants als suplents que figuraran en la resolució de concessió, per l'orde establit en esta.
  
La presidenta de l'IVIA resoldrà l'adjudicació de les substitucions, a proposta del director de l'IVIA, previ informe favorable de l'investigador responsable de la direcció de la beca.
  
Als efectes de duració de la beca, i en el cas de les substitucions, el període de temps durant el qual la beca haja sigut gaudida pel renunciant, serà irrecuperable.